Title: Ministerstvo výstavby a regionálneho rozvoja Slovenskej republiky
Author: hodak
Last saved by: spano
Company: MVRR SR

Predkladacia správa

     Uznesením vlády SR č. 1287 zo 4. decembra 2002 v bode B.5 vláda SR uložila ministrom predložiť na rokovanie vlády SR návrhy noviel všeobecne záväzných právnych predpisov, ktoré je nevyhnutné novelizovať v súvislosti s prechodom pôsobností medzi ústrednými orgánmi štátnej správy. Ministerstvo životného prostredia SR pripravilo v tejto súvislosti dva návrhy zákonov a to návrh zákona o územnom plánovaní a návrh zákona o územnom konaní a stavebnom poriadku. Ministerstvo výstavby a regionálneho rozvoja SR uvedené návrhy nepokladalo za kompatibilné s vyššie uvedeným uznesením vlády a preto predložilo iniciatívny návrh zákona, ktorým sa menil zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.

     Legislatívna rada vlády SR dňa 4. februára 2003 prerokovala všetky tri návrhy a odporučila Ministerstvu výstavby a regionálneho rozvoja SR pripraviť nový návrh novely zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov tak, aby Ministerstvo životného prostredia SR bolo neopomenuteľným účastníkom konania v časti územného plánovania.

     Predkladaná novela iba v nevyhnutnej miere upravuje tie ustanovenia, ktoré sú potrebné na prechod pôsobností podľa zákona č. 139/2003 Z.z., ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov na  Ministerstvo výstavby a regionálneho rozvoja SR a na splnenie požiadavky Legislatívnej rady vlády SR.

	Legislatívna rada vlády SR návrh opakovane meritórne neprerokovala 29.4.2003, vychádzala z pripomienok MŽP SR a predkladateľovi uložila vypracovať alternatívny návrh oboch ministerstiev.

	Na rokovaní Legislatívnej rady SR 4.6.2003 bola akceptovaná dohoda dotknutých ministerstiev, návrh bol prerokovaný a do jeho znenia sú zapracované pripomienky legislatívnej  rady. 		

	Pôvodný návrh predkladateľa bol zaslaný na pripomienky ústredným orgánom štátnej správy, NS SR, GP SR, KOZZ, AZZZ, atď. celkom 31 inštitúciám. Vyhodnotenie pripomienkového konania je uvedené v osobitnej prílohe. K návrhu boli v elektronickej podobe predložené dve vecne odlišné “hromadné” pripomienky. Vzhľadom k tomu, že ani v jednom prípade nešlo o pripomienky päťsto pripomienkujúcich, ako aj na to, že pripomienky boli formulované nad rámec zámeru predkladateľa, nebolo uskutočnené osobitné rozporové konanie. 

	Návrh zákona nebude mať dopad na štátny rozpočet, rozpočty obcí, či rozpočty vyšších územných celkov.

	Návrh zákona nebude mať finančný, ekonomický, environmentálny vplyv a ani vplyv na zamestnanosť. 

	Vzhľadom na obsahové zameranie návrhu nebol tento predložený RHSD na prerokovanie.
Vyhlásenie predkladateľa

	Ministerstvo výstavby a regionálneho rozvoja SR ako predkladateľ návrhu zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a zákon Národnej rady Slovenskej republiky č. 222/1996 Z.z. o organizácii miestnej štátnej správy a o zmene a doplnení niektorých zákonov v znení neskorších predpisov na rokovanie vlády predkladá návrh zákona bez rozporu.